游先主祠堂置酒
作者：范祖禹
朝代：宋

paragraphs: 驅車出郊坰，涉谿上青岑。
峰頭野寺不足到，先主祠堂猶可尋。
祠堂之前流水長，翠屏重疊揺清光。
老松窈窕入雲漢，五月鬱鬱炎天凉。
廟中女巫日歌舞，神去神來何處所。
龍吟虎嘯生風雲，未似當時臣遇主。
三分割據霸業開，山河氣象皆西來。
功名烜赫陵宇宙，顧盼可使彊敵摧。
西南歴數俄遷改，岷峨霸氣今何在。
萬里浮雲卷壯圗，空餘江水東流海。
山風吹月海上来，松間雲氣嘘酒盃。
高歌且醉一杯酒，昔日英雄安在哉。
此時分散已陳迹，何足慘愴令心哀。